กรณีศึกษา Among Us จากเกมอินดี้ สู่เกมที่มีคนเล่นทั่วโลกใน 3 เดือน
คงปฏิเสธไม่ได้ว่า Among Us เป็นหนึ่งในเกมที่กำลังมาแรง แม้ว่าตัวกราฟิกของเกมจะดูธรรมดา ไม่ได้หวือหวาเหมือนเกมในยุคนี้
6 ต.ค. 2563

กรณีศึกษา Among Us จากเกมอินดี้ สู่เกมที่มีคนเล่นทั่วโลกใน 3 เดือน /โดย ลงทุนแมน
คงปฏิเสธไม่ได้ว่า Among Us เป็นหนึ่งในเกมที่กำลังมาแรง
แม้ว่าตัวกราฟิกของเกมจะดูธรรมดา ไม่ได้หวือหวาเหมือนเกมในยุคนี้
แต่รู้ไหมว่า Among Us ได้กลายมาเป็นเกมที่มียอดดาวน์โหลดสูงสุดจากผู้ใช้สมาร์ตโฟนทั่วโลกขึ้นเป็นอันดับที่ 1 ในไตรมาสที่ผ่านมา โดยมียอดดาวน์โหลดทะลุ 100 ล้านครั้งภายใน 3 เดือน
แล้วเกมนี้มีอะไรน่าสนใจ 
ทำไมถึงฮิตถล่มทลายขนาดนี้
ลงทุนแมนจะเล่าให้ฟัง
╔═══════════╗
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
╚═══════════╝
Among Us เป็นเกมที่ผู้เล่นทั้งหมดจะอยู่บนยานอวกาศ และถูกสุ่มแบ่งออกเป็น 2 ฝ่าย
ฝ่ายแรก คือ Crewmate ที่จะต้องช่วยกันทำภารกิจบนยานอวกาศให้สำเร็จ
ผู้เล่นอีกฝ่ายก็คือ Imposter ผู้ร้ายที่มีทักษะในการฆ่า และทักษะการปั่นป่วนระบบภายในยาน เพื่อทำให้ผู้เล่นฝ่ายแรกทำภารกิจยากขึ้น
ตัวเกมก็จะมีระบบให้ผู้เล่นทุกคนสามารถรายงานหากพบศพเพื่อนที่โดนสังหาร หรือใช้ปุ่มฉุกเฉินเพื่อให้ผู้เล่นทุกคนมาร่วมปรึกษาหารือ โหวตผู้ที่น่าสงสัยออกไปจากเกมได้
ในขณะเดียวกัน ตัวเกมก็ได้ให้อิสระแก่ผู้เล่นในการตั้งกฎเกณฑ์เอง เช่น การกำหนดจำนวนผู้เล่น จำนวนตัวร้าย ความเร็วในการเดิน และระยะในการใช้ทักษะต่างๆ
ทั้งหมดนี้จึงเป็นส่วนสำคัญที่ทำให้ตัวเกมมีความหลากหลาย และยิ่งสนุกขึ้นโดยเฉพาะเวลาเรานำมาเล่นกับเพื่อนของเราเอง
เกมนี้ก็ได้ไอเดียมาจากบอร์ดเกมยอดฮิตอย่างมาเฟีย ซึ่งคล้ายกับเกมที่คนไทยเรารู้จักในชื่อ Werewolf นั่นเอง
อย่างไรก็ตาม สิ่งที่น่าสนใจก็คือ Among Us ไม่ใช่เกมใหม่ที่เพิ่งถูกสร้างเมื่อไม่นานมานี้
แต่จริงๆ แล้ว มันถูกสร้างมานานกว่า 2 ปี โดยค่ายเกมอินดี้ชื่อว่า InnerSloth ที่มีพนักงานทั้งบริษัทรวม 3 คน เป็นโปรแกรมเมอร์ 1 คน กราฟิก 2 คน
 
โดยในเดือนแรกที่เปิดตัวมียอดดาวน์โหลดเพียง 1,000 ครั้ง
แต่วันดีคืนดี สตรีมเมอร์ชื่อดังอย่าง Ninja ที่มียอดผู้ติดตามบน Twitch กว่า 16 ล้านคน และ PewDiePie ยูทูบเบอร์ที่มียอดผู้ติดตามมากที่สุดในโลก ต่างก็ได้มาเริ่มเล่นเกมนี้ผ่านช่องทางของตัวเอง
และด้วยความที่มีเอกลักษณ์เป็นเกมที่ เล่นง่าย กราฟิกไม่สูง แถมเล่นได้ Cross Platform ทั้งบนคอมพิวเตอร์ และบนสมาร์ตโฟน
ทั้งหมดนี้จึงทำให้ยอดดาวน์โหลดของ Among Us จากเกมร้างที่ไม่มีใครรู้จักเมื่อ 2 ปีก่อน
กลายมาเป็นเกมที่มียอดดาวน์โหลดสูงที่สุดในโลกในไตรมาสที่ผ่านมา
เรามาดูยอดดาวน์โหลดเกม Among Us ในปี 2020
พฤษภาคม 1.8 ล้านครั้ง
มิถุนายน 1.8 ล้านครั้ง
กรกฎาคม 2.4 ล้านครั้ง
สิงหาคม 18.4 ล้านครั้ง
กันยายน (ครึ่งเดือนแรก) 41.8 ล้านครั้ง
ปัจจุบัน Among Us ได้มียอดดาวน์โหลดทะลุ 100 ล้านครั้ง แถมมีผู้เล่นรายวันเฉลี่ย 60 ล้านคน ด้วยตัวเลขขนาดนี้ จะมากกว่าจำนวนผู้ใช้งาน Line ในประเทศไทย เสียอีก
แล้วรายได้ของ Among Us ในปัจจุบัน มาจากไหนบ้าง?
รายได้ของ Among Us มาจาก 3 ส่วนก็คือ
รายได้จากยอดการดาวน์โหลดบน Steam 
รายได้จากการซ่อนโฆษณาเพื่อลดความรำคาญ
รายได้จากการขายไอเทมสัตว์เลี้ยงในเกม
มีการคาดการณ์กันว่าตั้งแต่ต้นปีนี้ จนถึงกลางเดือนกันยายนที่ผ่านมา Among Us มีรายได้เฉพาะการขายไอเทมในเกม และการซ่อนโฆษณา ราว 100 ล้านบาท
โดยตัวเลขดังกล่าวก็มีแนวโน้มพุ่งสูงขึ้นจากจำนวนยอดผู้ใช้งานที่เพิ่งเริ่มเติบโตแบบก้าวกระโดด
แล้วเรื่องราวของเกม Among Us ให้ข้อคิดอะไรเรา?
ตัวอย่างของ Among Us ทำให้ได้รู้ว่าในโลกของธุรกิจ เราไม่มีทางรู้เลยว่าวันไหนโอกาสจะเดินทางมาหาเรา
สิ่งที่เราทำได้ก็คือ การทำให้มันดีที่สุด และเมื่อโอกาสเข้ามา เราก็ต้องพร้อมที่จะไขว่คว้ามันไว้ เหมือนอย่างในกรณี Among Us ที่เพิ่มภาษาในเกมหลังจากได้รับความนิยม
ถ้าวันนี้เรายังไม่สำเร็จก็ไม่เป็นไร ขอให้พยายามต่อไป
เพราะ Among Us เป็นตัวอย่างให้เห็นว่า แม้เป็นเกมร้างมาตลอด 2 ปี แต่พอกลายเป็นเกมยอดนิยม พวกเขาก็สามารถประสบความสำเร็จได้ ในระยะเวลาไม่กี่เดือน..
----------------------
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-